R. Chmel, minister kultúry SR: (2004-06-29):
Národná rada prijala na podnet pána poslanca Dušana Jarjabka na svojom zasadnutí 11. mája 2004 v uznesení č. 900/2004 bod 2, ktorým požiadala ministra zahraničných vecí o predloženie správy o pripravovaných projektoch na podporu Slovákov žijúcich trvale alebo dočasne v zahraničí, najmä o Programe podpory informovanosti o vývoji v materskom štáte aj v súvislosti s nevyhnutnou prípravou satelitného vysielania STV a aktuálnymi problémami vo financovaní Rádia Slovakia International. Na tomto  základe vláda Slovenskej republiky svojím uznesením č. 448/2004 v bode B.7. uložila ministrovi zahraničných vecí v spolupráci s podpredsedom vlády pre európsku integráciu, ľudské práva a menšiny, podpredsedom vlády a ministrom spravodlivosti a ministrom kultúry predložiť materiál na rokovanie vlády. Tento materiál vláda prerokovala a schválila na svojom rokovaní dňa 2. júna 2004 uznesením vlády č. 541/2004 a poverila ministra zahraničných vecí uviesť ho na rokovaní Národnej rady. Problematika rozvoja zabezpečenia vzťahov spolupráce Slovenskej republiky so Slovákmi žijúcimi v zahraniční a s našimi krajanskými komunitami v zahraničí vychádza z čl. 7 Ústavy Slovenskej republiky. Od vzniku Slovenskej republiky v roku 1993 je táto problematika v pozornosti všetkých politických reprezentácií. Už v roku 1993 to bolo práve ministerstvo zahraničných vecí, ktoré v tejto otázke vypracovalo prvý koncepčný materiál. Odvtedy však táto agenda prešla pomerne bohatým vývojom, viacerými kompetenčnými aj ideovými zmenami. Podľa súčasne platnej legislatívy táto problematika už nepatrí prioritne do kompetencie ministerstva zahraničných vecí. Rezort zahraničných vecí si, pochopiteľne, plne uvedomuje svoju spoluzodpovednosť za túto problematiku, nemôže však nebrať do úvahy, že mu zostala už iba malá časť tejto agendy a príslušných kompetencií. Jej hlavná ťažisková  časť spadá do kompetencie splnomocnenca vlády pre zahraničných Slovákov a ním riadeného Generálneho sekretariátu pre zahraničných Slovákov, ktorý pôsobí pri Úrade vlády. Zároveň táto problematika spadá aj do portfólia podpredsedu vlády pre európsku integráciu, ľudské práva a menšiny. Ďalšie kompetencie majú rezorty kultúry, školstva a vnútra, ktoré majú spolu s Úradom vlády vo svojich rozpočtových kapitolách na príslušné aktivity pridelené prostriedky zo štátneho rozpočtu. V pôsobnosti  ministerstva zahraničných vecí je podľa zákona č. 70/1997 Z. z. o zahraničných Slovákoch v znení zákona č. 403/2002 Z. z. len rozhodovanie o priznaní postavenia zahraničného Slováka a vedenie evidencie držiteľov  preukazu zahraničného Slováka. Pre vašu informáciu môžem uviesť, že od roku 1997 doposiaľ Ministerstvo zahraničných vecí Slovenskej republiky vydalo celkom 10 584 preukazov zahraničného Slováka.  Od začiatku tohto roku bolo vydaných 539 žiadostí, 31  žiadostí je k dnešnému dňu v rozhodovacom konaní. Ako isto viete, v súvislosti s nedávnym vstupom Slovenska do Európskej únie bude zákon o zahraničných Slovákoch v krátkom čase potrebné novelizovať tak,  aby vyhovoval legislatíve  EÚ. Na novele sa už intenzívne pracuje, za vládu práce na nej koordinuje podpredseda vlády a minister spravodlivosti Daniel Lipšic. Ako som informovaný pánom podpredsedom vlády a ministrom spravodlivosti, návrh zákona by mal v priebehu niekoľkých týždňov predložiť na rokovanie vlády.  Na príprave návrhu sa podieľa aj pán splnomocnenec vlády Claude Baláž. Ministerstvo zahraničných vecí ďalej v súlade s § 14, najmä ods. 2 písm. b), tzv. kompetenčného zákona v rámci svojej pôsobnosti zabezpečuje aj časť krajskej agendy minimálne nevyhnutnú pri realizácii cieľov zahraničnej politiky Slovenskej republiky. V tejto súvislosti rezort diplomacie koordinuje a metodicky usmerňuje činnosť zastupiteľských úradov Slovenskej republiky a slovenských inštitútov v zahraničí. Prostredníctvom zastupiteľských úradov a slovenských inštitútov udržiava kontakty s krajanskou komunitou, monitoruje  postavenie a dodržiavanie práv krajanských komunít v príslušných krajinách, podporuje krajanské aktivity a v rámci možnosti im poskytuje pomoc. V potrebnej a účelnej miere sa na to využívajú priestory našich zastupiteľských úradov a slovenských inštitútov, ich technické vybavenie pracovníkov i bežné finančné prostriedky, ktoré majú zastupiteľské úrady v zahraničí a slovenské inštitúty vyčlenené na svoju prevádzku a prezentáciu krajiny v mieste pôsobenie či na reprezentačné účely. Ministerstvo zahraničných vecí však nedisponuje nijakými samostatnými finančnými prostriedkami na priamu a adresnú podporu krajanských organizácií alebo krajanských  projektov. Naši diplomati sa usilujú byť primerane aktívni všade tam, kde existujú početnejšie skupiny našich krajanov. Vo veľkej miere sa to úspešne darí. Svedčia o tom mnohé úspešne realizované projekty a podujatia. Naše zastupiteľské úrady a slovenské inštitúty sú pre krajanov často hlavným a nezriedka jediným kontaktným  a spájajúcim kultúrno-spoločenským, jazykovým a informačným miestom. Mnohí z vás sa už o tom napokon iste mali možnosť presvedčiť aj osobne. Vážený pán predsedajúci, vážené panie poslankyne, vážení páni poslanci, pri príprave predkladanej správy ministerstvo zahraničných vecí oslovilo predovšetkým gestora a koordinátora problematiky, ktorým je podľa zákona o zahraničných Slovákoch a uznesenia vlády Slovenskej republiky č. 1211/2002 splnomocnenec vlády Slovenskej republiky pre zahraničných Slovákov pán Claude Baláž a ním riadený Generálny sekretariát pre zahraničných Slovákov pri Úrade vlády. Súčasne boli oslovené rezorty kultúry, školstva a vnútra, ako aj Slovenský rozhlas a Slovenská televízia. A boli požiadané o poskytnutie  podkladov pre vypracovanie predkladanej správy. Správa je spracovaná prehľadne a sumarizuje hlavné aktivity, ktoré v tomto a v nadchádzajúcom období pripravili a realizujú  jednotlivé inštitúcie. Záverom ešte dovoľte vyjadriť uspokojenie nad tým, že na podnet ministerstva zahraničných vecí sa na prerokovaní materiálu vo výboroch Národnej rady zúčastnili aj predstavitelia ostatných zainteresovaných inštitúcií. Prispelo to ku komplexnému a vecnému prerokovaniu materiálu. Vážený pán predsedajúci, skončil som.